
20-та юбилейна научна конференция с международно участие „ЕкоМаунтин 2017“

на тема
„Екологични проблеми 

на планинското земеделие“

Участие в конференцията взеха колеги от научни институти от следните държави: Китайска народна република, Република Сърбия, Република Италия, Република Чехия, Украйна, Русия, Република Македония и Република Косово.

Конференцията беше открита от председателят на ССА проф. Иван Пачев. 

В направление „Животновъдство“ взеха участие колеги от Института по животновъдство Белград-Земун – Сърбия, ИБИР – БАН, Лесотехнически университет - София, Аграрен университет - Пловдив, Институт по животновъдни науки - Костинброд, Институт по фуражни култури - Плевен, Институт по криобиология и хранителни технологии, ИПАЗР „Никола Пушкаров“, Земеделски институт - Шумен и Опитна станция по земеделие –Търговище.

Бяха представени 9 доклада включващи влиянието на някои фактори върху растежа на агнета и фертилитета на кочове. Продължителност на лактацията на овце в зависимост от класа по млечност; развитие на фамилната структура на Орловския рисак; състава на козе мляко от три породи кози; диагностика на ендометрити при крави; вариации на космената окраска при кози и принципи на фиксиране при доилни инсталации за кози.

В постерната сесия участваха 18 постера в областта на овцевъдството, говедовъдството, ветеринарната медицина и качествения състав на млечни и месни продукти. Бяха представени материали включващи влиянието на някои фактори върху растежа на агнета и фертилитета на кочове. Продължителност на лактацията на овце в зависимост от класа по млечност, развитие на фамилната структура на Орловския рисак, състава на козе мляко от три породи кози, диагностика на ендометрити, вариации на космената окраска при кози и принципи на фиксиране при доилни инсталации за кози и други.

В направление „Фуражно производство” бяха представени 4 доклада и 37 постера. 

Представени бяха доклади и постери от Института по изследвания в земеделието, Трубско, Чешка република. От Фуражния институт в Плевен бяха презентирани 16 постера, в които са посочени проучвания, свързани с технологията на грах и фий. Проследено беше качеството на биомасата на линии соя и пасищен райграс. Направена беше характеристика на 2 нови сорта пасищен райграс. Изнесени бяха и материали, свързани с проучване на ентомофауната в люцернова агроценоза. Представена беше сравнителна и биологична характеристика на форми суданка – за фураж и семена,както и влиянието на някои хербициди върху продуктивността на суданка и царевица. 

В два доклада подробно беше представен анализ на продуктивността на сортове тритикале, както и начините им на отглеждане при високи нива на абиотичен стрес. Проследено беше влиянието на органо-минерални продукти и на почвени хербициди върху добива на пшеница. Представени бяха данни, свързани с проучване влиянието на препарати за листно и почвено подхранване при зимна маслодайна рапица.

От Опитна станция – Средец бяха представени 2 доклада за проучване биоразнообразието на естествени ливади в Странджа, както и флористичен анализ на защитена местност Средна гора.

Проследена беше и дълготрайността на някои тревостои, при условията на Средна Стара планина и влиянието на променливото минерално торене при естествени тревостои.

В направление „Трайни насаждения” са изнесени 8 доклада и са представени 36 постера в областта на агротехниката, селекцията и растителна защита при овощни видове и лоза.

Засегнати бяха проблемите с контрола на болести и неприятели при слива, ябълка, круша, лоза. Съобщено беше и за изпитване на нови за страната овощни видове и нови неприятели по тези култури.

Направена беше агробиологична характеристика на сливови сортове, отбор на ягодови сортове, проучвания на различни подложки. Изследвано е влиянието на различни торове - органични, конвенционални и биологични върху някои показатели при сливови плодове. Докладвани бяха и методи за директно вкореняване на ин витро микроразмножени резници. Представена беше икономическа оценка на технология за биологично производство на малини.

Засегнати бяха и технологиите за отглеждане на пауловния, кестен и блатно кокиче.

В направление „Общо земеделие” бяха представени 8 постера. Направена е биометрична оценка от прилагането на нови екологично чисти продукти при мини каракмфил. Описано е влиянието на някои биопрепарати върху добива от полски фасул и кълняемостта на семена от леща след облъчване със зелена лазерна светлина.

Направена е икономическа оценка на технологични елементи при производството на броколи. 

Представени бяха и изследвания при елитна популация на новия сорт стевия "Стела".

